Жып телефонхэр ирагъэIыгъынукъым
Франджым и Парламентым хабзэ къищтащ телефон, нэгъуэщI электрон-нэ Iэмэпсымэ пэщIэдзэ, курыт еджапIэхэм щIемыгъэхьэным теухуауэ. А хабзэм къару егъуэт 2018 гъэм фокIадэм и 1-м.
Франджым щIэныгъэмкIэ и министр Бланкер Жан-Мишель мыбы теухуауэ къыщыпсалъэм жиIащ, технологие пэрытым щIэблэр декIун щхьэкIэ, псом япэрауэ, щIэныгъэ зрагъэгъуэтын зэрыхуейр, абы щхьэкIэ щыуагъэншэу тхэным, тхылъ куэд еджэным, сыт и лъэныкъуэкIи нэхъыбэ къащIэным зэрытекъузапхъэр.
Сабийхэм гаджет зэмылIэужьыгъуэхэр зэпымычу зэраIэщIэлъыр, я зэманыр абы зэрытрагъэкIуадэр псоми ящIэ, икIи, Франджым хуэдабзэу, нэгъуэщI къэралхэри мы Iуэхум ирогузавэ, егъэджакIуэхэр егъэтхьэусыхэ.
Иджы егъэджакIуэхэм тегъэщIапIэ ящIын хабзэ къащтащи, телефон, смартфон, н.къ. классхэм дэнэ къэна, еджапIэхэм щIрагъэхьэнукъым.
Франджы депутатхэм къащта хабзэм хуэдэм ди егъэджакIуэхэри щIэмыхъуэпсу хэт жиIэфын?
